પ્રેતાત્માઓના અસ્તિત્વ વિશે સાચી-ખોટી માન્યતાઓ પ્રવર્તતી હોય છે. આવી ચર્ચાઓ માત્ર ભારતમાં જ થતી હોય છે તેવું નથી. યુરોપ અને અમેરિકાના દેશોમાં તો ‘હોન્ટેડ હાઉસ’ એટલે કે ભૂતિયા મકાનોના અનેક કિસ્સાઓ સાંભળવા મળતા હોય છે. આ બધામાં કેટલું તથ્ય હશે તે તો ભગવાન જાણે, પરંતુ તાજેતરમાં અમેરિકાના ભૂતપૂર્વ પ્રમુખ જ્યોર્જ બુશની પુત્રી જેના બુશ હેગેરે કરેલા ખુલાસાથી અમેરિકામાં ખળભળાટ મચી ગયો છે. જેના બુશે એવું કહ્યું છે કે, વ્હાઇટ હાઉસમાં પ્રેતાત્માઓનો વાસ છે. વ્હાઇટ હાઉસ અમેરિકન પ્રમુખનું સત્તાવાર નિવાસસ્થાન છે ત્યારે ખુદ ભૂતપૂર્વ પ્રમુખની પુત્રીએ જ ત્યાં ભૂત રહેતાં હોવાનું નિવેદન કરતાં આ પ્રકારની ચર્ચાઓને નવું બળ મળ્યું છે. જેના બુશે એવું પણ કહ્યું છે કે તેને જે પ્રેતાત્માઓ દેખાયા હતા તે મૈત્રીપૂર્ણ વ્યવહાર કરતા હતા. નોંધનીય છે કે વ્હાઇટ હાઉસમાં પ્રેતાત્માઓનો વાસ હોવાનું ઘણા અમેરિકનો પણ માને છે અને સ્વીકાર પણ કરે છે. જેના બુશે એ વાતનો સ્વીકાર કર્યાે છે કે તેને અને તેની બહેન બાર્બરા બુશને ૧૯૨૦ના પિયાનોમાંથી સંગીત વાગવાનો અવાજ સંભળાતો હતો. આ અવાજ દિવસે પણ સ્પષ્ટ રીતે સંભળાતો હતો. મ્યુઝિકનો આ અવાજ ચૂલાની જગ્યામાંથી આવતો હોવાનું જેના બુશે નોંધ્યું હતું. જેના બુશે વધુમાં જણાવ્યું છે કે, તેણે આ વિશે પોતાની બહેન સાથે પણ ચર્ચા કરી હતી, પરંતુ તે પ્રેતાત્માઓનો ઇરાદો સારો હતો અને તેઓનો વ્યવહાર પણ મૈત્રીપૂર્ણ હતો. જોકે, જેના બુશના આ નિવેદન બાદ હજુ સુધી વ્હાઇટ હાઉસમાંથી કોઈ પ્રતિક્રિયા આવી નથી.